ΓΡΑΠΤΗ ΕΡΩΤΗΣΗ E-3978/98

υποβολή: Klaus Lukas (NI) προς την Επιτροπή

(4 Ιανουαρίου 1999)

Θέμα: Υπηρεσία της Επιτροπής "common services"

Η Επιτροπή ίδρυσε υπηρεσία "common services" με σκοπό να καταστήσει αποτελεσματικότερη τη διεκπεραίωση των διαφόρων προγραμμάτων της ΕΕ.

Στο πλαίσιο αυτό θα μπορούσε η Επιτροπή να απαντήσει στις ακόλουθες ερωτήσεις;

- Αποκτήθηκαν ήδη οι πρώτες εμπειρίες σχετικά με τις εργασίες της υπηρεσίας αυτής;

- Τι είδους εμπειρίες είναι αυτές και σε τι συμπεράσματα οδηγούν;

- Τι καθήκοντα επιτελεί τώρα η υπηρεσία αυτή;

- Πόσα και ποια είναι τα σχέδια με τα οποία ασχολείται επί του παρόντος η υπηρεσία αυτή;

- Πόσες θέσεις προβλέπονται στο οργανόγραμμα της υπηρεσίας αυτής;

- Πόσες θέσεις έχουν καταληφθεί επί του παρόντος;

- Πότε προβλέπεται να πληρωθούν όλες οι θέσεις;

- Πώς θα πληρωθούν οι θέσεις αυτές (π.χ. με εσωτερικές διαδικασίες, με νέες προσλήψεις, με συμβάσεις ορισμένου χρόνου);

- Ποιες προϋποθέσεις πρέπει να πληρούν οι υπάλληλοι για να ασκούν δραστηριότητα στη υπηρεσία αυτή;

- Ποια είναι η μέση ηλικία των υπαλλήλων που απασχολούνται στην υπηρεσία αυτή;

- Ποια είναι η μέση αρχαιότητα των υπαλλήλων αυτών;

- Πόσων σχεδίων επιμελείται κατά μέσο όρο ένας υπάλληλος της υπηρεσίας αυτής;

- Πόσο διαρκεί κατά μέσο όρο η επιμέλεια ενός σχεδίου;

- Τι ποσά καταβάλλονται (ελάχιστα, μέγιστα και μέσος όρος);

- Με τι συχνότητα μπορούν οι αρμόδιοι υπάλληλοι να διενεργούν επί τόπου ελέγχους;

- Υποστηρίζονται οι υπάλληλοι της Επιτροπής από τρίτους (π.χ. Αντιπροσωπεία της Επιτροπής, Ελεγκτικό Συνέδριο, εθνικές αρχές);

- Λέγεται ότι οι Αυστριακοί υποεκπροσωπούνται σαφώς στην υπηρεσία αυτή. Είναι σωστή η πληροφορία αυτή;

- Εάν ναι, γιατί υποεκπροσωπούνται οι Αυστριακοί στην υπηρεσία αυτή και τι μέτρα θα πάρει η Επιτροπή για να διορθώσει την κατάσταση αυτή;

Απάντηση του κ. Santer εξ ονόματος της Επιτροπής

(16 Φεβρουαρίου 1999)

Η Κοινή Υπηρεσία Relex της Επιτροπής(Service Commun Relex) άρχισε να λειτουργεί από την 1 Δεκεμβρίου 1998 και έχει ως κύριο στόχο την απλούστευση, τον εξορθολογισμό και, κατά συνέπεια, τη μεγαλύτερη αποτελεσματικότητα της βοήθειας ύψους σχεδόν 8.000 εκατ. ευρώ που χορηγείται κατ' έτος.

Οι κύριες εργασίες της κατά τους πρώτους μήνες περιελάμβαναν τη μεταφορά προσωπικού ή θέσεων από τις γενικές διευθύνσεις (ΓΔ) που έχουν σχέση μ' αυτές τις δραστηριότητες, τη μεταφορά ορισμένων δραστηριοτήτων από τις γενικές διευθύνσεις στην Κοινή Υπηρεσία Relex μαζί με τους σχετικούς φακέλους, τόσο για τεχνική όσο και για οικονομική διαχείριση, και την έναρξη της διαδικασίας εναρμόνισης, απλούστευσης και εξορθολογισμού των διαδικασιών για την ανάθεση συμβάσεων και παράλληλα την εξασφάλιση της συνεχούς διαχείρισης των συμβάσεων και της πληρωμής των λογαριασμών. Ο ετήσιος φόρτος εργασίας για την Κοινή Υπηρεσία Relex υπολογίζεται σήμερα σε 2.000 προσκλήσεις υποβολής προσφορών, 10.000 συμβάσεις και 50.000 οικονομικές συναλλαγές.

Ο αριθμός των θέσεων στην Κοινή Υπηρεσία Relex προβλέπεται στην έκθεση της Γενικής Επιθεώρησης της Επιτροπής, η οποία αποτελεί τη βάση της απόφασης της Επιτροπής της 1ης Ιουλίου 1998. Η απόφαση της Επιτροπής προβλέπει 648 θέσεις (συμπεριλαμβανομένου του εξωτερικού προσωπικού) για την Κοινή Υπηρεσία Relex εκτός του γενικού διευθυντή, έξι διευθυντών και των θέσεων του προσωπικού που είναι αποσπασμένο απευθείας σ' αυτούς. Σήμερα 620 από αυτές τις θέσεις είναι κατειλημμένες και αναμένεται ότι σχεδόν όλες οι θέσεις θα πληρωθούν εντός των επόμενων λίγων μηνών.

Σύμφωνα με την ανάλυση της Γενικής Επιθεώρησης της Επιτροπής 30 έως 35 % του προσωπικού της ΓΔ IA (Εξωτερικές σχέσεις: η Ευρώπη και τα νέα ανεξάρτητα κράτη, κοινή εξωτερική πολιτική και πολιτική ασφάλειας, εξωτερικές αποστολές) και της ΓΔ 1B (Εξωτερικές σχέσεις: Νότια Μεσόγειος, Μέση Ανατολή, Λατινική Αμερική, Νότιος και Νοτιοανατολική Ασία και συνεργασία Βορρά-Νότου) και της ΓΔ VIII (Ανάπτυξη) καθορίσθηκε να μεταφερθούν στην Κοινή Υπηρεσία Relex και στη συνέχεια μεταφέρθηκαν μεταξύ Ιουλίου και Οκτωβρίου 1998. Μαζί με 9 μέλη του προσωπικού της ΓΔ Ι και 35 μέλη του προσωπικού της πρώην Ευρωπαϊκής Ένωσης Συνεργασίας(ΕΕΣ) αποτελούν το δυναμικό της Κοινής Υπηρεσίας Relex.

Ο αριθμός των κενών θέσεων που παραχωρήθηκαν στην Κοινή Υπηρεσία Relex δημοσιεύθηκε στη διάρκεια του δεύτερου εξαμήνου του 1998. Οι ίδιοι κανόνες για την πλήρωση θέσεων στην Κοινή Υπηρεσία Relex ισχύουν όπως και για κάθε άλλη ΓΔ ή υπηρεσία της Επιτροπής.

Η μέση ηλικία υπαλλήλων που εργάζονται στην Κοινή Υπηρεσία Relex είναι 45 έτη και 5 μήνες και η μέση διάρκεια πείρας στην Επιτροπή είναι 12 έτη και 5 μήνες.

Η Κοινή Υπηρεσία Relex διακρίνεται σε έξι διευθύνσεις. Τρεις Διευθύνσεις έχουν κυρίως αρμοδιότητες κατανεμημένες σε γεωγραφική βάση (Διεύθυνση A = Σχέδια για την Ευρώπη; Διεύθυνση B = Σχέδια στη Νότιο Μεσόγειο, τη Μέση Ανατολή, τη Λατινική Αμερική, τη Νότιο και Νοτιοανατολική Ασία; Διεύθυνση Γ = Σχέδια για τις χώρες ΑΚΕ). Τρεις Διευθύνσεις έχουν λειτουργικές αρμοδιότητες (Διεύθυνση Δ = Προϋπολογισμός και οικονομικά; Διεύθυνση E: Διαγωνισμοί, συμβάσεις και νομικά θέματα; Διεύθυνση ΣΤ: Πόροι, σχέσεις με τα άλλα όργανα, αξιολόγηση και πληροφόρηση):

Το 1998, το συνδυασμένο αποτέλεσμα των δραστηριοτήτων των ΓΔ γεωγραφικής αρμοδιότητας έως τις 30 Ιουνίου και της Κοινής Υπηρεσίας Relex από την 1η Ιουλίου σήμαινε την καταβολή 4.586 εκατ. ευρώ κατανεμημένων μεταξύ 80 γραμμών του προϋπολογισμού και του Ευρωπαϊκού Ταμείου Ανάπτυξης(ΕΤΑ). Πραγματοποιήθηκαν 40.300 πληρωμές περίπου, που κυμαίνονταν από 1 ευρώ έως 50 εκατ. ευρώ με ύψος μέσης πληρωμής 114.000 ευρώ.

Όσον αφορά τους επιτόπιους ελέγχους, μια ξεχωριστή μονάδα στο πλαίσιο της Κοινής Υπηρεσίας Relex είναι αρμόδια για τις επισκέψεις ελέγχου. Υπολογίζεται ότι θα πραγματοποιούνται 500 τέτοιες επισκέψεις κατ' έτος. Οι περισσότεροι από αυτούς τους ελέγχους θα διεξάγονται από ελεγκτές που θα έχουν προσληφθεί με σύμβαση αλλά θα ενεργούν για λογαριασμό της Επιτροπής, με εξαίρεση τις υψηλής σημασίας περιπτώσεις κατά τις οποίες ο έλεγχος θα διεξάγεται πάντοτε από υπαλλήλους της Επιτροπής. Σε όλες τις περιπτώσεις, η παρακολούθηση και η λήψη αποφάσεων στα πλαίσια των ελέγχων εξακολουθούν να είναι αρμοδιότητα της Επιτροπής.

Στην Κοινή Υπηρεσία Relex απασχολούνται 11 αυστριακοί ως υπάλληλοι και ένας ως ασκούμενος. Μελετώνται οι υποψηφιότητες και άλλων αυστριακών υποψηφίων.